Bultrugwalvis uit toue gered | Netwerk24
Deur Carryn-Ann Nel 14 Januarie 2020 14:44
'n Verstrengelde bultrugrwalvis wat Sondag by St. Helenabaai aan die Weskus opgemerk is, is Maandag uiteindelik gered.
Lede van die Suid-Afrikaanse walvisontstrengelingsnetwerk (SAWDN) en die Nasionale Seereddingsinstituut was Sondag net ná 12:00 op die toneel nadat hulle van die 12 m lange walvis, wat in toue verstrengel was, ingelig is.
Met hul aankoms was daar nog 'n walvis, vermoedelik 'n maat, langs die verstrengelde walvis.
Ter illustrasie. 'n Bultrugwalvis spring uit die water naby 'n boot van Ocean Blue Adventures in Plettenbergbaai.Foto: Ocean Blue Adventures
Hulle kon van die toue lossny, maar moes die reddingsoperasie tydelik staak toe die donker word en te gevaarlik raak.
"Die walvis het beter beweeg, maar was nog aan die seebodem vas en ons moes dit deur die nag daar los," lui 'n verklaring van die SAWDN.
Die reddingswerkers het Maandagoggend teruggekeer en die dik tou waaraan die walvis vas was met spesiale toerusting afgesny.
"Die walvis blyk gesond te wees en die SAWDN is tevrede dat hy sal oorleef ná die reddingsoperasie."
Dit het amper gelyk asof die walvis die reddingswerkers bedank toe die dier met sy stert omhoog deur die lug geduik het voordat die twee walvisse weggeswem het.